At en snart 70-årig - Orla Hav runder det skarpe hjørne til april - går på pension, er ingen stor overraskelse. Men med det socialdemokratiske folketingsmedlems officielle, ikke ganske uventede melding om, at han ikke genopstiller ved det næste folketingsvalg, sættes der punktum for en lang politisk karriere, båret af et stort samfunds-engagement og solide, traditionelle socialdemokratiske værdier. Stor stemmesluger Ingen folkevalgt i Nordjylland har før eller siden fået så mange stemmer, som Orla Hav fik, da der i 2005 for første gang var valg til det nye regionsråd: 86.432 stemte personligt på ham - det var 28 pct. af samtlige afgivne stemmer i Nordjylland! Til sammenligning fik Mette Frederiksen i 2019 ved folketingsvalget i Nordjylland 43.489 stemmer (og Orla Hav 5694). Orla Havs næsten fire årtier lange virke som folkevalgt falder i to dele: Først 24 år i regionalpolitik, dernæst indtil nu 14 år i Folketinget. Han kom ind i det daværende amtsråd som stedfortræder, da en anden sundbynit, amtsborgmester Jens M. Nielsen, pludselig døde i 1983. Her steg han i graderne, trivedes tydeligvis specielt godt i årene som formand for socialudvalget - og afløste 1998 partifællen Søren Madsen som amtsborgmester. I et tæt samarbeje med amtsdirektør Per Okkels ledede han Nordjyllands Amt og havde formentlig håbet på at kunne blive ved med det. Han kendte Nordjylland og nordjyderne - og omvendt. På Christiansborg indgik en række partier imidlertid en strukturreform, hvor amter blev afløst af regioner med betydeligt færre opgaver og muskler. Dét huede på ingen måde Orla Hav. Han lod sig ikke desto mindre - efter et kanonvalg, der gav genlyd i hele landet - vælge til ny regionsrådsformand i 2005, men var i 2007 ikke sen til at slå til, da Aalborg Nordkredsen pludselig stod uden folketingskandidat, fordi Frank Jensen, efter at have tabt formandsvalget til Helle Thorning-Schmidt, forlod Folketinget. Med 29.192 personlige stemmer overhalede den nyopstillede Orla Hav ved folketingsvalget samme år alle de andre S-kandidater i landsdelen og susede ind på Christiansborg. Fra Nordjylland til hele landet Som for andre før og efter ham, der skiftede nordjysk politik ud med landspolitik, blev skiftet ikke kun lykkeligt. I amt og region havde han været nr. et i et politisk organ med tradition for bredt samarbejde; nu var han én blandt mange i en stor folketingsgruppe og et ting med en ganske anden politisk kultur. Og havde han troet, at man i hans parti ville gøre brug af hans indiskutable kendskab til regional- og sundhedspolitik, tog han fejl. Det bed han i sig næsten uden at kny. Orla Hav har gennem de snart 15 år på tinge bestridt skiftende ordførerskaber - de seneste år med titel af erhvervsordfører. Han har løftet opgaverne samvittighedsfuldt uden de store armbevægelser og det meste af tiden uden den store gennemslagskraft uden for den christiansborgske andedam. Medlem af den gamle skole På mange måder har han været et klassisk folketingsmedlem af den gamle skole: Han har passet de tildelte opgaver, har ihærdigt arbejdet for at slå bro mellem Nordjylland og Folketinget og har flittigt passet sin kreds, som aldrig har kaldt forgæves på ham. Han er partisoldat og har (næsten) altid stået på mål for sit partis politik. Med Helle Thorning-Schmidt havde han det ikke helt let, men hans loyalitet over for partiet, hvis ungdomsorganisation han meldte sig ind i som 13-årig, har der aldrig været tvivl om. Også selv om det aldrig var ham, der blev ringet til, når Socialdemokratiet skulle stille ministre. Det huede ham dog ikke, da en af hans sønner, Thomas, der i 2017 havde fået et meget flot valg til regionsrådet, efterfølgende blev sendt ud i kulden. Ikke alle i partiets nordjyske top havde forståelse for, at Orla Hav i dén grad, som tilfældet var, forsvarede sønnen. Hav med begge ben på jorden Nu takker den læreruddannede Orla Hav af efter en helhjertet og pletfri karriere i folkestyrets tjeneste, og hans kreds skal på jagt efter en ny folketingskandidat. At Orla Hav har bevaret begge ben på jorden og og ydmygheden over for dét at være folkevalgt, dokumenteres af ham selv i meddelelsen om, at han ikke genopstiller. Hvor andre sagtens kunne finde på at remse egne resultater op efter så mange år i politik, skriver Orla Hav blot: "Det har været en ære og et privilegium at få lov til at repræsentere de nordjyske borgere og bidrage til at forme samfundet i samspil med andre partier og partifæller".

Opsummering:
Orla Hav (S) prægede nordjysk regionalpolitik i en lang årrække, men skiftede i 2007  til Christiansborg. Ved næste valg står hans navn ikke på stemmesedlen, meddelte han lørdag.